光泰八年，上皇崩於寢殿。季犛誅宗室陳元淵等，封輔政太師、平章軍國重事、宣忠衛國大王，帶金麟符，入居省臺之右。復作《尚書·無逸篇》以教順宗。十年遷都清化，以之為西都。十一年，迫順宗禪位少帝，更元建新。太保陳元沆、柱國陳日暾、上將軍陳渴真、車騎將軍范可永等共謀誅季犛，季犛盡殺之。遂廢少帝自立，國號大虞，年號聖元。旋遜位於子漢蒼，更元紹聖。